SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr.141.1.9/6-64-14/23

**2023. gada 8. novembrī plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti:**

**Raimonds Bergmanis**

**Andrejs Vilks**

**Jānis Skrastiņš**

**Ainars Latkovskis**

**Ināra Mūrniece**

**Igors Rajevs**

**Edvīns Šnore**

**Atis Švinka**

**Edmunds Zivtiņš**

**uzaicinātās personas:**

* Iekšlietu ministrs **Rihards Kozlovskis**
* Iekšlietu ministrijas valsts sekretārs **Dimitrijs Trofimovs**
* Iekšlietu ministrijas parlamentārais sekretārs **Igors Rajevs**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Kristīne Kārkliņa**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, S.Kaire, E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Iekšlietu ministrijai plānotais finansējums 2024. gadam un vidēja termiņa budžeta ietvaram.**

**2. Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām. **Aizsardzības, iekšlietu un korupcijas novēršanas komisija** katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību.

**1. Iekšlietu ministrijas plānotais finansējums 2024. gadam un vidēja termiņa budžeta ietvaram.**

**R.Bergmanis** dod vārdu Iekšlietu ministrijas amatpersonām.

**R.Kozlovskis** demonstrē prezentāciju, kuras laikāinformē par Iekšlietu ministrijai 2024.-2026. gadam piešķirto finansējumu un atbalstītajiem pasākumiem.

IeM izdevumi nākamajā gadā paredzēti 695 milj. eiro apmērā (1,35 % no IKP), 2025. gadā budžeta izdevumi paredzēti 567 milj. eiro apmērā (1,05 % no IKP), bet 2026. gadā – 517 milj. eiro apmērā (0,96 % no IKP).

Sīkāk informē par atbalstītajiem pasākumiem:

1. Atlīdzība Iekšlietu ministrijas institūcijās nodarbinātajiem – 2024. gadā tiks turpināta atlīdzību palielināšana iekšlietu nozares amatpersonām ar speciālajām dienesta pakāpēm. 2024. gadā un turpmākajos gados budžetā šim nolūkam atvēlēti 23 990 399 milj. eiro (tiks nodrošināta Iekšlietu ministrijas sistēmas iestāžu – VP, VRS, VUGD, IDB, VP koledžas, VRS koledžas, Ugunsdrošības un civilās aizsardzības koledžas amatpersonu ar speciālajām dienesta pakāpēm atlīdzības palielināšana, kas uzsākta 2023. gadā).

Tāpat nākamajā gadā budžetā amatpersonām paredzēta izmaksas nodrošināšana pabalstiem par katriem pieciem nepārtrauktas izdienas gadiem.

2. Kvalitatīvas izglītības ieguves nodrošināšana tiesībaizsardzības iestāžu amatpersonām (Iekšējās drošības akadēmija) – tiks nodrošināta kvalitatīvas izglītības ieguves iespēja tiesībaizsardzības iestāžu amatpersonām jaunizveidotajā Iekšējās drošības akadēmijā.

3. Valsts apmaksātu veselības aprūpes pakalpojumu pieejamības paaugstināšana Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm – tiks palielināta Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm valsts apmaksātu veselības aprūpes pakalpojumu pieejamība, palielinot veselības aprūpes izdevumu kompensāciju limitus.

4. Par Eiropas Savienības tiesību aktos atļautajiem izņēmumiem sankciju piemērošanā un Latvijas kompetentajām iestādēm šo izņēmumu piemērošanā (FID) – tiks izveidota pilnībā centralizēta sankciju izpildes sistēma Latvijā, tādējādi visus lēmumus par izņēmumiem un/vai atļaujām pieņems viena iestāde, nodrošinot vienveidību un efektivitāti.

5. Valsts ugunsdzēsības un glābšanas dienesta struktūrvienību dzīvības glābšanas spēju stiprināšanas nodrošināšana (VUGD) – tiks nodrošināts minimālais amatpersonu ar speciālajām dienesta pakāpēm skaits dežūrmaiņā, lai veicinātu Valsts ugunsdzēsības un glābšanas dienestam normatīvajos aktos noteikto funkciju un pamatuzdevumu izpildi. Lai to nodrošinātu un lai nebūtu jālemj par posteņu pagaidu darbības apturēšanu, finansējums paredzēts 105 jaunu amata vietu ieviešanai.

6. Likumprojektu pakotne reģistrētās partnerības jautājumā (PMLP) – tiks nodrošināts, ka valsts un pašvaldību iestādes varēs identificēt civilajās savienībās sastāvošas personas. Ziņu iekļaušana Fizisko personu reģistrā dos iespēju civilo savienību noslēgušām personām saņemt atbilstošu tiesisko aizsardzību.

7. Valsts drošības dienesta darbības prioritāro jomu stiprināšana (VDD) – informācija par šiem pasākumiem ir klasificēta.

8. Valsts tiešās pārvaldes iestādēs nodarbināto atalgojuma palielināšana (VP, VUGD, VRS, IeM VSC) – tiks nodrošināts, ka darbinieku atlīdzība 2024. gadā nav zemāka par 71,23% no skalas viduspunkta, 2025. gadā nav zemāka par 70,19% no skalas viduspunkta, un 2026. gadā nav zemāka par 70% no skalas viduspunkta.

9. Vienotā pakalpojumu centra izveide (IeM) – tiks nodrošināta Iekšlietu ministrijas kapacitātes stiprināšana, kas saistīta ar darba apjoma pieaugumu, pievienojoties Vienotam pakalpojumu centram.

10. Pedagogu darba samaksas pieauguma grafika īstenošanas 2. solim no 2024. gada 1. janvāra (VP) – tiks nodrošināts Valsts policijas koledžas pedagogu darba samaksas pieaugums.

Tālāk informē par Iekšlietu ministrijai 2024.-2026. gadam rezervētajiem pasākumiem:

1. Valsts ārējās robežas drošības pasākumu nodrošināšana – finansējums tiks piešķirts no 74.resora programmas 02.00.00 "Līdzekļi neparedzētiem gadījumiem" un pārdalīts pēc MK lēmuma (tiks atvēlēti papildu līdzekļi robežas stiprināšanai, piešķirot 10,5 milj. eiro dienestu darba intensitātes apmaksai uz austrumu robežas).

2. Ārējās robežas tehniskās infrastruktūras izveide – nav pieņemts lēmums, kura ministrija (IeM vai SM) īstenos šo pasākumu (tiks atvēlēti 25 milj. eiro austrumu robežas tehnoloģiskās infrastruktūras izbūvei. Austrumu robežas tehnoloģiskā infrastruktūra sevī ietver elektronisko sakaru tīklu, elektroapgādes ārējo inženiertīklu, klātbūtnes uztveršanas sistēmu un novērošanas iekārtu, kā arī datu pārraides un apstrādes infrastruktūras un dažādu sensoru uzstādīšanu).

3. Tempest datoru un to aprīkojuma nodrošinājums valsts noslēpuma objektu apstrādei (Iekšējās drošības birojs) – tiks nodrošināta Iekšējās drošības biroja darbībai nepieciešamā informācijas drošības prasībām atbilstoša aprīkojuma iegāde.

4. Informācijas sistēmas SIGMA-LRAS funkcionalitātes pilnveide (Iekšējās drošības birojs) – tiks nodrošināta iespēja Iekšējās drošības birojam izpildīt noteiktos uzdevumus un pamatfunkcijas, pilnveidojot informācijas sistēmas SIGMA-LRAS analītiskās un kontroles funkcionalitātes. Ieviešamie uzlabojumi efektivizēs operatīvās darbības spēju kopumā, tai skaitā iespējas identificēt personu noziedzīgos sakarus.

5. Kiberdrošības stiprināšana (ar CERT atzinumu) (IeM IC) – tiks stiprināta valsts kiberdrošība un nacionālās kiberaizsardzības spējas, lai pilnveidotu noturību pret kiberuzbrukumiem un mazinātu digitālās drošības riskus, radot bāzes IKT infrastruktūras drošības ietvaru un pilnveidojot IKT drošības un pakalpojumu vadības procesus (2024. gadā tam plānoti 1,5 milj. eiro).

6. Ukrainas civiliedzīvotāju atbalstam (74.resors) – finansējums rezervēts visām ministrijām, kuras nodrošina Ukrainas civiliedzīvotāju atbalsta pasākumus (2024. gadā tam plānoti 70 milj. eiro).

 Tāpat rezervēti līdzekļi valsts robežas joslas infrastruktūras izveidei; speciālo ugunsdzēsības un glābšanas transportlīdzekļu iegādei; VUGD depo – katastrofu pārvaldības centru būvniecībai; Valsts policijas Rīgas reģiona pārvaldes struktūrvienību nodrošināšanai ar atbilstošām telpām Mūkusalas ielā 101, Rīgā; datortehnikas un tīkla drošības iekārtu nomaiņai kiberdraudu mazināšanai IeM resorā.

**D.Trofimovs** papildina – vērš uzmanību Iekšlietu ministrijas 2023.-2026. gada budžeta izdevumiem pamatfunkciju īstenošanai pa izdevumu veidiem, akcentējot atlīdzību raksturojošos rādītājus. Aizsardzības resoram attīstībai paredzētais finansējums veido 2/3 no izdevumiem, kuru nepieciešamības gadījumā var novirzīt atlīdzībai – IeM šī aina ir daudz drūmāka ar tendenci samazināties gadu no gada (budžeta izdevumi katru gadu krītas attiecībā pret IKP).

**R.Bergmanis** pateicas par sniegto informāciju. Aicina deputātus uzdot jautājumus.

**J.Skrastiņš** atzinīgi novērtē VUGD jauno autotransportu SCANIA. Uzsver, ka atalgojuma ziņā ir svarīgi, lai visos līmeņos viss tiktu sadalīts godīgi.

**E.Šnore** vaicā skaidrojumu par budžetu iekšējai drošībai attiecībā pret IKP – 2024. gadā tas pieaug, bet IeM samazinās.

**R.Kozlovskis** skaidro, ka tajā iekļauti visi vienreizējie pasākumi, tas nav bāzes finansējums. AM tas ir bāzes finansējums.

**K.Kļaviņa** komentē, ka sabiedriskā kārtības un iekšējās drošības funkcijā ietilpst vēl IeVP, visas tiesas, prokuratūra, KNAB. Par IKP piemērošanu – K.Kariņa valdības deklarācijā bija apņemšanās šai funkcijai piemērot IKP 2,5% apmērā no 2026. gada, savukārt E.Siliņas deklarācijā bija konkrēta apņemšanās par aizsardzības finansējuma celšanu līdz 3% - tas jau ir paredzēts likumu paketē par aizsardzības jomas finansēšanu, bet par iekšlietu un sabiedriskās kārtības sektoru šobrīd nekādi lēmumi netiek virzīti, līdz ar to FM nekādus aprēķinus budžeta plānošanas procesā nav veikusi.

**R.Bergmanis** ierosina vērsties ar šo jautājumu MK.

**I.Rajevs** piedāvā – varētu iniciēt, ka 2025. gadā tiek būtiski pārskatīts atalgojums IeM pakļautībā esošajiem dienestiem – tas daļēji nosegtu iztrūkstošo procentu, un būtu spēcīgi motivējošais faktors visiem šajās struktūrās dienošajiem.

**R.Kozlovskis** uzsver, ka pienācīgs atalgojums par darbu neapšaubāmi ir prioritāte.

**E.Šnore** atzīmē, ka arodbiedrībai ir ļoti drūms skatījums uz šo budžetu.

**R.Kozlovskis** atbild, ka IeM ir tikusies ar arodbiedrību. Pauž apņemšanos darīt visu, lai šo summu 250 milj. eiro izdalītu nākamajā vidējā termiņa budžetā – tādā veidā tiktu izlīdzināta sociālo garantiju un atlīdzības jautājumu lielā atšķirība ar aizsardzības sektoru.

**E.Šnore** interesējas, kādēļ samazinās ES finansējums.

**D.Trofimovs** skaidro, ka tas saistīts ar termiņiem, mērķiem.

**E.Zivtiņš** izsaka ierosinājumus iekšējā drošības kapacitātes stiprināšanai.

**A.Vilks** norāda uz problemātiku – iekšējai drošībai jābūt sabalansētai ar ārējo drošību; ļoti augsta darba intensitāte (risinājumi – varētu iesaistīt VAD dienošos; no nākamā gada sāks funkcionēt PP); darba apstākļi; atalgojums.

**A.Latkovkis** atalgojuma jomāpiedāvā noteikt “trepi” līdzīgi kā pedagogiem un mediķiem. Jāpanāk vienošanās, ka iekšlietām ir tāda pati prioritāte kā izglītības un veselības sektoram.

**K.Kļaviņa** komentē, ka galvenā atšķirība starp iekšlietu un aizsardzības sektoru ir tā, ka iekšlietās nav valdībā pieņemtu konkrētu lēmumu, lai varētu virzīties uz IKP, ir tikai apņemšanās.

**R.Kozlovskis** piekrīt, ka ir nepieciešami valdības lēmumi šajā jautājumā.

**R.Bergmanis** ierosina vērsties ar vēstuli par šo jautājumu MK.

**R.Bergmanis** kritiski vērtē piešķirtos finanšu līdzekļus VP, VRS un VUGD atalgojumam, VUGD transportam.

**J.Skrastiņš** piebilst par šautuvēm – varētu dalīties tajā ar NBS rīcībā esošo infrastruktūru.

**R.Bergmanis** piekrīt arī šo jautājumu iekļaut vēstulē MK.

**I.Mūrniece** novēl attiecībā uz infrastruktūru raudzīties plašāk – to varētu izmantot kopīgi.

**R.Bergmanis** rezumē aktualizētās problēmas, pateicas par sniegto informāciju. Aicina deputātus atbalstīt Iekšlietu ministrijas budžetu 2023. gadam un vidēja termiņa budžeta ietvaram līdz 2025. gadam, vienlaikus vērsties ar aicinājumu MK iekšlietu sistēmā esošās sarežģītās situācijas sakārtošanā.

*Deputātiem nav iebildumu.*

**R.Bergmanis** pateicas amatpersonām par dalību un slēdz sēdi.

Pielikumā: prezentācija uz 22 lpp.

Sēde pabeigta plkst.11.45.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa